GiliGold/VAD_KnessetCorpus huggingface dataset:
יאיר לפיד: אז אלה נתונים הרבה יותר רלבנטיים למה שקורה פה אצלנו.
יאיר לפיד: חוק לא יהיה.
יאיר לפיד: הממשלה – שלא תבלבל את המוח.
יאיר לפיד: הרי הם לא באמת ילכו לתהליך חקיקה.
יאיר לפיד: מה שהם עושים – שמים הודעה שהם ישימו תזכיר חוק ב-18, ממש, בחוק כזה, שינוי בחוק השב"כ, כדי שאנחנו נאשר הארכה לכלי ואחרי זה הם יגידו שהם צריכים עוד קצת זמן ועוד קצת זמן ועוד קצת זמן, והאישור יימשך.
יאיר לפיד: זה מין פוחת זוחל כזה.
יאיר לפיד: אני מציע לא להסכים לבקשת הממשלה.
גדעון סער: כמה זמן הממשלה ביקשה במקור?
איילת שקד: שישה שבועות.
גדעון סער: אני מציע רק לקחת בחשבון דבר אחד, בשיקול הדעת לגבי אורך התקופה – שיכול להיות שתהיה פה ועדה אחרת תוך זמן שהוא סדר גודל של שבועיים-שלושה.
גדעון סער: לוחות הזמנים ידועים לכם: יש יומיים עד ל-14 יום אחרי זה יש 14 יום, הקמת ממשלה ועקב זה יכולים להיות שינויים כאלה ואחרים, ובכל מקרה תתמנה ועדת חוץ וביטחון קבועה תחת הוועדה הזמנית.
גדעון סער: לכן צריך לקחת בחשבון מה ההשלכות - - -
יואב קיש: במקום, לא תחת.
גבי אשכנזי: כלומר, מה זה אומר?
גבי אשכנזי: זה אומר שחשוב שהוועדה הזו תעסוק בזה?
גבי אשכנזי: לא, אין מצב כזה.
יואב קיש: יש מצב כזה.
יואב קיש: כשקמה כנסת חדשה יש כמה ימים עד שנבחרת ועדה זמנית.
גבי אשכנזי: אבל יש כנסת, גדעון.
גדעון סער: אז אני שואל – תהיה ועדה - - -
יואב קיש: הקבועה מחליפה את הזמנית בחפיפה.
מירי פרנקל שור: אין לך פסק זמן.
גדעון סער: אוקיי, אז אין לזה משמעות.
גבי אשכנזי: אני חושב שדעת החברים והחברות ודאי לא נוחה מהשימוש באמצעי הזה, ואני חושב שאין ויכוח לדעתי וגם לדעת החברים כאן על הצורך לנטר את האוכלוסייה ולקטוע שרשראות הדבקה.
גבי אשכנזי: יש ויכוח על הכלי, על השימוש בכלי.
גבי אשכנזי: ככה אני מבין את זה.
גבי אשכנזי: זאת אומרת, להבנתי ההבדל בין המצב הקודם שנדרשנו אליו – שהיתה התפרצות.
גבי אשכנזי: היתה בלימה, היינו צריכים לבלום, גרמנו.
גבי אשכנזי: היום הצורך במודיעין כדי להקטין, דווקא בגלל הפתיחה, קיים, שריר.
גבי אשכנזי: את זה בעצם הממשלה אומרת.
גבי אשכנזי: כולנו, אני חושב, מסכימים.
גבי אשכנזי: המודיעין הזה לא יכול להתקבל בחלופות אחרות.
גבי אשכנזי: אני חושב שהאינטרס הציבורי זה לוודא שאנשים שהיו ליד אנשים שיכולים להדביק ולהגביר את ההדבקה הוא אינטרס נכון להגנת הציבור.
גבי אשכנזי: למה הוא נכון עכשיו?
גבי אשכנזי: דווקא בגלל שפתחנו.
גבי אשכנזי: הרי הטענה המרכזית שלנו היתה בפעם הקודמת – אנחנו נותנים לכם אישור לשימוש בכלי דרקוני, פולשני?
גבי אשכנזי: תפתחו.
גבי אשכנזי: תשחררו את האנשים.
גבי אשכנזי: למה גם סגר, ריחוק חברתי וגם האמצעים?
גבי אשכנזי: אז הנה, המדינה נפתחה.
גבי אשכנזי: אני חושב שהצורך הזה קיים.
גבי אשכנזי: העניין של החלופות הוצג בפנינו, שמענו גם שממשיכים לעבוד.
גבי אשכנזי: אני חושב שכולנו היינו מרגישים הרבה יותר טוב אם לא היה צריך להשתמש בשב"כ.
גבי אשכנזי: השאלה שעומדת בפנינו היא כפולה – האם יש צורך, ושתיים - האם לאפשר לממשלה חקיקה?
גבי אשכנזי: אני חושב שהתשובה לשני הדברים האלה היא – כן.
גבי אשכנזי: יש צורך, וצריך לאפשר לממשלה חקיקה.
גבי אשכנזי: אני רוצה להביא להצעת החלטה לא את כל השישה שבועות.
גבי אשכנזי: אני לא יודע, למרות שהממשלה עמדה במה שהיא אמרה.
גבי אשכנזי: אגב, קיבלנו הארכה של חצי שעה ואנחנו מקיימים את הדיון לפי התקנון.
גבי אשכנזי: אני חושב שלא נכון ללכת על כל התקופה, בין אם הוועדה הזו תתחלף או לא.
גבי אשכנזי: אני לא יודע בסופו של דבר איך יסתיימו הדיונים בממשלה לגבי הוויכוחים שקיימים, ואני רואה - - -
יאיר לפיד: סליחה, קיבלנו דחייה כי המליאה נדחתה?
גבי אשכנזי: לא, כי ביקשתי אישור לקיים את הישיבה במהלך דיון המליאה.
גבי אשכנזי: המליאה לא נדחתה.
יאיר לפיד: אני הדובר הראשון או השני במליאה, אני צריך ללכת.
יאיר לפיד: עמדתי היא להתנגד, אני רושם בפתק.
קריאות: אי אפשר.
קריאה: תישאר, יאיר.
יאיר לפיד: אז יש בעיה עם זה שנמנעת ממני האפשרות להצביע.
איילת שקד: אז גבי, בוא נעשה את זה.
איילת שקד: נצביע.
גבי אשכנזי: בסדר, אני מצביע.
גבי אשכנזי: אני מעלה הצעה לשלושה שבועות במקום השבועיים.
גבי אשכנזי: עד השלושה שבועות ייגמר התזכיר, נוכל לעשות במהלך השלושה שבועות דיון על חלופות, ואני לא חושב שצריך להאריך מעבר לדבר הזה.
גבי אשכנזי: שלושה שבועות יהיו גם אחרי אי הבהירות לגבי הוועדות, המצב הפוליטי – לא שזה צריך להיות קשור.
גבי אשכנזי: אני רואה בזה איזון נכון בין להשתמש בכלי לכל התקופה לבין לוודא – כן או לא, אם יש תהליך חקיקה.
גבי אשכנזי: יכול להיות שבסוף הממשלה תשנה את עמדתה.
גבי אשכנזי: נראה לי שזה דבר מדתי, במיוחד לאור העובדה שפתחנו, ואני חושב שזה יאפשר עוד דבר: כולם אומרים לנו, כל המומחים אומרים לנו – אנחנו בעוד 15-14 יום נדע את המשמעות של מה שעשינו עכשיו.
גבי אשכנזי: אני מקווה שזה עוד נתון שיהיה לנו, אני מתכוון – התפרצות כן או לא.
גבי אשכנזי: לכן אני מביא להצבעה את ההחלטה לעוד שלושה שבועות, זה יוצא 26 לחודש, במגבלות של הקביעות הראשונות שלנו.
גבי אשכנזי: לא הרחבנו את השימוש בכלי, בריסונים ובפיקוחים והדיווחים הנדרשים כבעבר.
גבי אשכנזי: אז זו הצעת ההחלטה.
גבי אשכנזי: הצבעה ההחלטה התקבלה.
גבי אשכנזי: תודה רבה, ההצעה התקבלה.
איתן גינזבורג: בוקר טוב, אני מתכבד לפתוח את ישיבת ועדת החוץ והביטחון הזמנית.
איתן גינזבורג: התכנסנו היום בהתאם להוראות סעיף 106(א)(1) לתקנון הכנסת, לצורך בחירת יושב-ראש מבין חברי הוועדה לפי המלצת ועדת הכנסת, במקרה הזה הוועדה המסדרת.
איתן גינזבורג: - - - הוועדות הזמניות - - - הוועדה המסדרת לוועדת הכנסת, ולכן אנחנו מתכנסים בהקשר הזה.
איתן גינזבורג: הוועדה המסדרת החליטה להמליץ לוועדה הזמנית לענייני חוץ וביטחון לבחור בחבר הכנסת צבי האוזר כיושב-ראש הוועדה, ואת ההצעה הזאת אני אעלה להצבעה בקרב החברים.
איתן גינזבורג: אז אני מציע שנעשה הצבעה.
איתן גינזבורג: ואחר כך, בהתאם לתוצאות, ניתן גם לאנשים להתייחס, לברך.
איתן גינזבורג: מי בעד ההצעה לבחור בצבי האוזר להיות יושב-ראש הוועדה?
איתן גינזבורג: ירים את ידו.
שמואל לטקו: 7.
איתן גינזבורג: 7.
איתן גינזבורג: מי נגד?
איתן גינזבורג: אין.
איתן גינזבורג: מי נמנע?
איתן גינזבורג: בעד – 7
איתן גינזבורג: נמנעים – אין
איתן גינזבורג: אז אנחנו מברכים אותך, צבי, על היבחרותך להיות יושב-ראש הוועדה בענייני חוץ וביטחון, ובתקווה שגם תמשיך לכהן כיושב-ראש קבוע של הוועדה לכשנקים את הוועדות.
איתן גינזבורג: אין לי ספק שתעשה פה עבודה טובה, אני יודע כמה הנושא הזה קרוב לליבך, חשוב לך, כמה מדינת ישראל והמורשת שלה והעתיד שלה חשובים לך.
איתן גינזבורג: אז אני מברך אותך ומעביר לך את שרביט הניהול – פטיש הניהול – להפקדת הוועדה לידיך.
איתן גינזבורג: בהצלחה.
צבי האוזר: איתן, תודה רבה.
צבי האוזר: ראשית, תודה לוועדה המסדרת ולעומד בראשה על ההמלצה לוועדת החוץ והביטחון לבחור בי כיושב-ראש הוועדה הזמנית.
צבי האוזר: תודה לכל חברי הוועדה.
צבי האוזר: אין בחירה משמחת יותר מאשר בחירה פה אחד.
צבי האוזר: עברנו ימים לא פשוטים, אולי זו סנונית ראשונה.
צבי האוזר: ככל שאני מבין זה מאפיין את עבודת הוועדה, שההתכנסות העניינית או הרעיון הענייני המוביל.
צבי האוזר: אבידר אומר לי לא.
צבי האוזר: כך השמועות.
צבי האוזר: אינני יודע, אני עולה חדש שמגיע.
אורנה ברביבאי: שלא תתרגל, צבי.
צבי האוזר: אני לא אשא את נאום התודה האמיתי, כי בסך הכול אנחנו כאן בהתכנסות זמנית.
איתן גינזבורג: בפיקדון.
צבי האוזר: בדיוק, בפיקדון מאוד זמני.
צבי האוזר: בתוך ימים ספורים, אני מקווה עד כמה שיותר מהר, הוועדה המסדרת תקבע את הרכב הוועדה הקבועה, והוועדה הקבועה תתמנה, ואני אציג את מועמדותי, אני לא יודע אם זו הפרוצדורה, לראשות הוועדה הקבועה.
צבי האוזר: ובהינתן או במידה ואבחר לראשות הוועדה הקבועה, אז אני גם אתן כמה דברים לגופו של החזון שלי, אם אפשר להגדיר את זה ככה, או המחשבות שלי.
צבי האוזר: אז זהו.
צבי האוזר: יש הרבה מאוד דברים שהם על הפרק.
צבי האוזר: כולכם ותיקים ממני.
איתן גינזבורג: אני חדש.
צבי האוזר: אתם מכירים את הדברים שעל הפרק.
צבי האוזר: אני רוצה להודות גם לצוות המקצועי בהזדמנות ראשונה ולא אחרונה, שמנווט פה את עבודת הוועדה.
צבי האוזר: ולפחות כל עוד אני משמש פה יושב-ראש, כעזר כנגדי וממני.
צבי האוזר: זה הכול.
צבי האוזר: תודה רבה.
איתן גינזבורג: מישהו רוצה לומר משהו?
איתן גינזבורג: זה הזמן.
אלי אבידר: אנחנו שומרים את הדברים לטקס של היו"ר הקבוע.
צבי האוזר: אני שמח.
צבי האוזר: יש לכם גם זמן לחשוב, להיערך, להתכונן, להחליט אם אתם בעד או נגד, גם אלה שתמכו יכולים לשנות את הצבעתם.
צבי האוזר: זו תקופת ניסיון.
איתן גינזבורג: זה לבחון אותך, איך אתה מתפקד בתקופה הזאת, ואז ישקלו אם לבחור בך.
צבי האוזר: אז שוב, תודה רבה.
שמואל לטקו: רגע, לא סיימנו.
שמואל לטקו: לבחור אותך ל - - -
צבי האוזר: אז אני מציע את עצמי, נושא שני בסדר-היום, גם ליושב-ראש ועדת המשנה הזמנית למודיעין.
צבי האוזר: אני מבין שזאת ועדת המשנה היחידה.
שמואל לטקו: כרגע כן.
צבי האוזר: אז שוב, כל עוד היא מתפקדת כוועדת משנה זמנית למודיעין, אני מציע את עצמי כיושב-ראש.
צבי האוזר: מי בעד? 7.
צבי האוזר: מי נגד?
שמואל לטקו: אין.
צבי האוזר: מי נמנע?
צבי האוזר: בעד – 7
צבי האוזר: נמנעים – אין
צבי האוזר: אז שוב, גם זה פה אחד.
צבי האוזר: תודה רבה על האמון.
צבי האוזר: הישיבה הסתיימה.
איתן גינזבורג: בוקר טוב לחברי הוועדה, אני מתכבד לפתוח את ישיבת ועדת החוץ והביטחון של הכנסת.
איתן גינזבורג: למען האמת, אני מרגיש קצת דה ז'ה וו – לפני שבוע היינו כאן ומינינו את צבי האוזר להיות יושב-ראש ועדת החוץ והביטחון הזמנית לתקופת הכשרה – לבדוק איך אתה מתפקד ואיך אתה פועל.
משה אבוטבול: מה שזמני נשאר קבוע.
איתן גינזבורג: אין יותר קבוע מהזמני, זה נכון.
איתן גינזבורג: העברנו את צבי סטאז', ראינו אותו בפעולה היום בוועדה וראינו שהוא עושה עבודת בית ולומד.
איתן גינזבורג: הוא תלמיד שקדן ולכן, בהתאם להוראות סעיף 106(א)(1) לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.
איתן גינזבורג: ועדת הכנסת שקלה זאת בכובד ראש, קיימה דיונים ארוכים ומעמיקים והחליטה בסופו של דבר להמליץ בפני ועדת החוץ והביטחון לבחור בחבר הכנסת צבי האוזר כיושב-ראש הוועדה.
איתן גינזבורג: אני מעלה את ההצעה להצבעה.
איתן גינזבורג: מי בעד בחירתו, ירים את היד.
איתן גינזבורג: בעד ההצעה – פה אחד
איתן גינזבורג: ההצעה אושרה פה אחד.
איתן גינזבורג: אם כן, אני מברך אותך, אדוני היושב-ראש, על מינויך המחודש והקבוע כיושב-ראש הוועדה ומעביר לך את פטיש ניהול הישיבה.
איתן גינזבורג: שיהיה בהצלחה.
איתן גינזבורג: מכובדי, יושב-ראש הכנסת, אולי גם תאמר כמה מילים.
צבי האוזר: בבקשה, יושב-ראש הכנסת.
יריב לוין: בוקר טוב לכולם, צביקה, ברכות גדולות.
יריב לוין: ללא ספק, אני חושב, האיש הנכון במקום הנכון.
יריב לוין: ועדת החוץ והביטחון היא מקום מדהים.
יריב לוין: בזמן שכבר הספקת להיכנס פה לעניינים ראית את זה.
יריב לוין: זאת ועדה מרתקת מבחינת הנושאים שהיא עוסקת בהם ואני גם יכול לומר שעם הרבה מאוד חשיבות.
יריב לוין: היכולת של הוועדה הזאת להיחשף לדברים הכי עמוקים שנוגעים לביטחון ישראל, ליחסי החוץ של ישראל, לעשות את זה בזמן אמת ולתת איזושהי זווית ראייה אחרת מחוץ לקופסה – מחוץ למערכות שאותן היא מבקרת ואחרי הפעולות שלהן שהיא עוקבת – זה דבר חיוני שהתרומה שלו לביטחון ישראל ולמעמדה של ישראל בעולם היא תרומה מאוד מאוד גדולה.
יריב לוין: אני חושב שיש לך זכות לעמוד גם בראש ועדה שחברים בה הרבה מאוד אנשים מאוד מנוסים, שבאים גם אחרי תפקידים במערכות הביטחון, גם תפקידים של שרי ביטחון, ממשרד החוץ וכולי.
יריב לוין: לצד זה, הרבה מאוד כוחות אזרחיים, מהמעולים שיש בכנסת ויודעים להביא זווית ראייה אחרת.
יריב לוין: אני חושב שזה צירוף עוצמתי וחזק ואין לי שום ספק שתחת ההנהגה הבוטחת, המאוד מנוסה שלך כמי שהיה גם מזכיר הממשלה ונחשף לדברים האלה מצד הממשלה, הוועדה הולכת לאחת התקופות היפות והמשמעותיות שהיו לה.
יריב לוין: מעבר לעניין הזה, הוועדה תעסוק, מטבע הדברים, גם בסוגיית מהלך החלת הריבונות, שאני מקווה שאכן יקרה.
יריב לוין: בהיבט הזה, אני חושב שלא במקרה מתוך אמון אישי רחב מאוד של כל מרכיבי הממשלה והקואליציה הנוכחית, והיא קואליציה מגוונת ומורכבת, כולם נתנו בך אמון אישי להוביל את התהליך הזה מהכיוון של הכנסת.
יריב לוין: זה אומר המון ואין לי שום ספק שאתה תעשה את זה ביד רמה ובצורה הכי טובה והכי עניינית שיכולה להיות.
יריב לוין: אני מאחל לך המון הצלחה ולא רק עניין בתפקיד אלא שבאמת תביא את הידע והניסיון שלך פנימה לתוך המערכת הזאת.
יריב לוין: אני מקווה שאוכל לבוא מדי פעם ולהשתתף לפחות בחלק מהישיבות משום שכפי שאמרתי קודם, הוועדה הזאת היא באמת ליבת העשייה והבקרה.
יריב לוין: צריך לומר דבר נוסף ואחרון, והוא חשוב.
יריב לוין: להבדיל מכל ועדות הכנסת האחרות שעוסקות בבקרה על פעולות הממשלה, במקום שבו הדברים גלויים וידועים, הוועדה הזאת עוסקת בבקרה במקום שבו הדברים נסתרים מן העין.
יריב לוין: היא בעצם העין היחידה שפקוחה ורואה את הדברים.
יריב לוין: בעניין הזה אתה באמת שליח נאמן של אזרחי ישראל.
יריב לוין: המון המון הצלחה לך.
צבי האוזר: אני רואה שיש פה סבב התייחסויות, ונראה לי שאני אסכים עם רוב הדברים.
צבי האוזר: בבקשה.
משה אבוטבול: נאחל לך המון הצלחה.
משה אבוטבול: אני חושב שגם עם ישראל יזכור אותך בהיבט אחר, חיובי, שהצלחת לפתור את הפלונטר הפוליטי שהיה מנת חלקנו הרבה הרבה זמן, אתה וחברך.
משה אבוטבול: אנחנו נאחל לך המון הצלחה גם בתפקיד הזה, לפתור הרבה פלונטרים שקיימים.
משה אבוטבול: והמבין יבין.
צבי האוזר: תודה.
צבי האוזר: גדעון סער, בבקשה.
גדעון סער: תודה, אדוני היושב-ראש, מכובדי יושב-ראש הכנסת, יושב-ראש ועדת הכנסת, אני יכול להעיד באופן אישי, על יסוד היכרות של 37 שנים, שהנושאים שהוועדה הזאת עוסקת בהם בשוטף, הם הנושאים שהעסיקו את יושב-ראש הוועדה הנבחר משחר נעוריו.
גדעון סער: אני משוכנע שעם עומק החשיבה שהוא צבר ברבות השנים על בעיות היסוד של הביטחון הלאומי במובן הרחב של המילה, הדבר הזה יעמוד לשירות הוועדה הזאת והכנסת.
גדעון סער: לוועדה הזאת יש היסטוריה של יושבי-ראש מצוינים, שלא באו מתוך מערכת הביטחון עצמה אלא מתוך המגזר האזרחי.
גדעון סער: פעמים רבות ובמובנים רבים יש בכך יתרון ביכולת לאתגר תפיסות רווחות, תפיסות דומיננטיות בקהילה הביטחונית שלנו ובמערכות הביטחון.
גדעון סער: אנחנו מכירים את זה ממערכות שונות, שמייצרות פרדיגמה חשיבתית.
גדעון סער: לפעמים היא יכולה להיות נכונה, והרבה פעמים היא לא נכונה.
גדעון סער: זאת לצד ההבנה שאין לישראל קיום של דקה אחת באזור שבו אנחנו חיים בלי מערכות הביטחון שלה.
גדעון סער: אני משוכנע שהוועדה הזאת, גם בהרכב האנושי שהתגבש בכנסת הזאת, שהוא באמת הרכב אנושי מצוין בראשות היושב-ראש החדש, תוכל לתרום תרומה ייחודית גם לחשיבה בנושאים של הביטחון הלאומי וגם לקבלת החלטות יותר מושכלת בהם.
צבי האוזר: נפתלי בנט, בבקשה.
נפתלי בנט: אדוני יושב-ראש הכנסת, יושב-ראש ועדת הכנסת ואדוני היושב-ראש, קודם כל, ברכותיי.
נפתלי בנט: אני חושב שאתה באמת האדם המתאים להוביל את הוועדה.
נפתלי בנט: אתם רואים את הפלסטיקים האלה?
נפתלי בנט: הם כאילו מצרים את זווית הראייה שלנו ואני חושב שניסיונך והדרך שלך מראים שאתה לא מסתכל בצורה צרה אלא הכול על השולחן.
נפתלי בנט: 90% מהעבודה זה להחליט על מה לדון, להחליט על מה להאיר זרקור.
נפתלי בנט: עד לפני שבועיים הייתי שר הביטחון ואני יכול להעיד שבהחלט בהחלט מערכת הביטחון וצה"ל, שהן מערכות מעולות, זקוקות להארת הזרקור על פינות ולפעמים על הדברים הכי מרכזיים שיש ונראה לנו מובן מאליו שהם מטופלים.
נפתלי בנט: לא תמיד הם מטופלים.
נפתלי בנט: אסור לנו להניח שום הנחת יסוד שהכול בסדר ותפקידנו כל הזמן לשאול את השאלות.
נפתלי בנט: אני מסתכל פה מסביב ואני רואה אנשים מצוינים מכל המפלגות שיש בכנסת.
נפתלי בנט: אני רואה יתרון גדול בכך שיש פה הרבה מאוד אזרחים.
נפתלי בנט: אני מאחל לך ולכולנו הצלחה רבה.
צבי האוזר: אורנה ברביבאי, בבקשה.
אורנה ברביבאי: אני רוצה לומר שסוגיות של חוץ וביטחון היו וימשיכו להיות תמיד בליבת העיסוק של החברה בישראל.
אורנה ברביבאי: אני תמיד התייחסתי לוועדת החוץ והביטחון מהצד השני, כוועדה שמסתכלת על הסוגיות האלה מעל ראייה פוליטית.
אורנה ברביבאי: התפיסה היא שהביטחון והחוץ הם אבני יסוד בחברה הישראלית ואני רוצה לקוות שהוועדה הזאת בראשותך תמשיך להיות ועדה שמסתכלת באופן רחב ועמוק.
אורנה ברביבאי: כפי שנאמר פה, שהזרקור שיאיר בכל פעם על סוגיה אחרת, יאיר מתוך תפיסה ערכית רחבה ולאו דווקא מתוך תפיסה פוליטית, דווקא בתוך המציאות הפוליטית הסוערת שאנחנו נמצאים בה.
צבי האוזר: חבר הכנסת הורוביץ, בבקשה.
ניצן הורוביץ: קודם כל, ברכות.
ניצן הורוביץ: אנחנו חלוקים - -
צבי האוזר: לא בהכול, לא בהכול.
ניצן הורוביץ: - - עמוקות.
ניצן הורוביץ: לא בהכול.
ניצן הורוביץ: אבל אני מעריך ואני חושב שחבריי פה שותפים ליכולת שלך להעמיק בחומר, ללמוד ולשמור על ראש פתוח.
ניצן הורוביץ: רק הערה, אנחנו נקראים חוץ וביטחון, אבל הוועדה עוסקת בעיקר בענייני ביטחון.
ניצן הורוביץ: אני חושב שמין הראוי וגם נכון להרחיב את העיסוק בתחום החוץ.
ניצן הורוביץ: בכל פרלמנט בעולם יש ועדה מיוחדת לחוץ וועדה נפרדת לביטחון.
ניצן הורוביץ: כאן איחדו אז כדאי, וזה גם לקח מוועדות קודמות שהייתי חבר בהן כאן, שתחום החוץ היה תמיד בשוליים, ראוי שתחום החוץ יתפוס מקום נכבד יותר.
איתן גינזבורג: אדוני היושב-ראש, אנחנו נאלצים לעזוב כי אנחנו להקה נודדת להקמת ועדות נוספות.
צבי האוזר: ברשותכם, תודה על הברכות ותודה על האמון ועל מה שנשמע כאן.
צבי האוזר: אני שמח להיות כאן.
צבי האוזר: אני ביקשתי להיות יושב-ראש ועדת החוץ והביטחון אחרי שהיו אופציות נוספות, אך זאת הייתה העדפתי.
צבי האוזר: אני שמח שאכן ברמה האישית מימשתי את זה.
צבי האוזר: כבר הרבה שנים אני חושב שזה תפקיד שחייבים לעשות אותו, מי שחושב שהוא יכול לשנות או להיות במקום שמיועד לשנות מציאות לטובה.
צבי האוזר: ועדת החוץ והביטחון, כמו שאמר חבר הכנסת הורוביץ, היא בעצם ועדה שמקבילה בעולם לשלוש ועדות נפרדות: לוועדה של חוץ, לוועדה של ענייני ביטחון וועדה לענייני מודיעין ושירותי מודיעין.
צבי האוזר: כאן אנחנו מתכנסים לוועדה אחת שאוחזת בשלושת הדברים.
צבי האוזר: מבחינתי, בראייה היסטורית, אנחנו נמצאים היום בשלהו של הרבעון השלישי של המאה הראשונה של עצמאות ישראל.
צבי האוזר: זאת אומרת שבתור מייסדים אנחנו נמצאים בעיצומה של בניית תשתית למפעל הזה, שנקרא: חידוש ריבונות העם היהודי בארץ ישראל, הקמת מדינת ישראל.
צבי האוזר: הכנסת הזאת, הפרלמנט הזה ובתוכו ועדת החוץ והביטחון היא חלק מאותו נדבך, מאותו מסד שמסדיר הסדרים מכוננים.
צבי האוזר: אנחנו נמצאים במשבר אמון עמוק, על סיפור של הרבעון הרביעי של המאה הראשונה, בין המערכות והממסדים במדינת ישראל ובין עצמם, לרבות המערכת הביטחונית, המערכת הפוליטית ומערכות אחרות.
צבי האוזר: אנחנו בעיצומו של משבר אמון בין המערכת הפוליטית לציבור ובין הציבור למערכת הפוליטית.
צבי האוזר: חלק מתפקידנו – ראשית פה, בוועדת החוץ והביטחון – זה לתרום ככל האפשר לשיקום ולקימום אותו אמון, להוריד מתחים ולהוריד את משבר האמון.
צבי האוזר: לכן, כפי שציינה חברת הכנסת ברביבאי, נדמה לי שזה אחד המקומות בהם אפשר לקיים דיונים נאותים, ראויים וענייניים כאשר המחלוקות הפוליטיות הרגילות, אפשר לשים אותן בצד.
צבי האוזר: מקצת האתגרים שעומדים בפנינו – אנחנו מאותגרים בהעתקת שדה הקרב משטח האויב אל ריכוזי האוכלוסייה הישראלית; אנחנו מאותגרים במזרח תיכון שהוא בעיצומו של מהפכה, מה שמכונה האביב הערבי, לרבות אפשרויות והזדמנויות לשינוי גבולות במזרח התיכון.
צבי האוזר: זהו מרכיב מהותי שצריך להסתכל עליו; אנחנו מאותגרים באתגר של לכידות חברתית, בהבנה עמוקה שלכידות חברתית היא מרכיב ליבה בחוסן הישראלי שהוא-הוא זה שיאפשר לנו להתמודד אל מול אתגרים ביטחוניים ומדיניים עתידיים.
צבי האוזר: הווה אומר, חוסן לאומי לא נמדד רק במספר מטוסי ה-F-35 שנמצא בידי ישראל, ואנחנו צריכים להסתכל על ביטחון לאומי לא רק באספקלריה של מבצעים או כלי נשק או מלחמות.
צבי האוזר: אני חייב להזכיר במקטע זה דבר שקרוב וחשוב לי, גם ההסתכלות של הקשר בינינו לבין יהדות התפוצות לבין ציבורים בעלי זיקה והזדהות עם מדינת ישראל, הוא מרכיב מהותי בחוסנה הלאומי של מדינת ישראל.
צבי האוזר: במקרו, בראייה כוללת, אני רואה את תפקידי קודם כל לשים סימן שאלה באשר להגדרת פונקציית הפעולה של הוועדה, בשים לב לשינויים בהגדרת הביטחון הלאומי, והסתכלות על ביטחון לאומי במובן הרחב.
צבי האוזר: מתוך זה, גזירה של תפקידה של ועדת החוץ והביטחון.
צבי האוזר: אני חושב שאנחנו נידרש לאתגר את המערכת, לוודא שיש שקלא ותריא במערכות עצמן עליהן אנחנו מפקחים; שיש מה שמכונה בעגה המקצועית "קבוצה אדומה" אמיתית ורצינית.
צבי האוזר: אנחנו מחויבים להתנהג באיפוק, ביושרה, בהגינות וכמו שאמרתי, נדרש מאיתנו גם לאתגר את המערכות ולוודא שהמערכות עצמן מאתגרות את עצמן בצורה הנכונה.
צבי האוזר: שוב, לא רק בהיבטים הטקטיים אלא בראיית מקרו, בראייה אסטרטגית.
צבי האוזר: כמו שנרמז כאן, נדמה לי שלדיון הזה, לצד גנרלים – אנשים שמכירים את תורת הלחימה ויש בינינו כאלה – צריך גם אותם אזרחים שמגיעים מדיסציפלינות אחרות ומנקודות ראייה שונות.
צבי האוזר: זה ראשית ראייה ומספר משפטים ראשוניים בתפיסת העולם.
צבי האוזר: אני מקווה שיהיה לנו את הזמן לפרוט את זה בצורה יותר מפורטת.
צבי האוזר: אני מודה על האמון שלכם, אני מודה לחבריי שהגיעו במיוחד, גם לבחירה וגם לברכות, ואני משחרר אתכם.
צבי האוזר: גברתי המזכירה, לא ראיתי אותך כאן.
מלר הורוביץ: הינה, אתה רואה אותי.
צבי האוזר: אני שמח שגם את כיבדת אותי.
צבי האוזר: ב.
צבי האוזר: הקמת ועמ"ש מודיעין
צבי האוזר: יש לנו עוד נושא אחד קצר על סדר-היום.
צבי האוזר: הסעיף השני הוא הצעה להקמת ועדת משנה לענייני מודיעין, שירותים חשאיים ושו"ן.
צבי האוזר: ברשותכם, אני רוצה להציע הרכב של חמישה חברים: חבר הכנסת גדעון סער, חבר הכנסת אבי דיכטר, חבר הכנסת משה בוגי יעלון, חבר הכנסת אביגדור ליברמן, ואנוכי שאשמש כיושב-ראש הוועדה.
צבי האוזר: אין בשלב זה ממלא מקום.
עוזי דיין: יש לי שאלה.
עוזי דיין: כפי שנאמר, יש פה הרבה מאוד אנשים טובים בתחומים שונים.
עוזי דיין: למה באמת, כשאנחנו מחלקים את זה לוועדות, נהוג שהיושב-ראש של ועדת החוץ והביטחון הוא גם יושב-ראש ועדת המשנה למודיעין?
צבי האוזר: קשה לי לענות מה היה נהוג כי, כפי שידוע, זאת הפעם הראשונה שבה אני חבר בוועדה הזאת.
צבי האוזר: אתה, מן הסתם, כבר היית חבר בוועדה.
צבי האוזר: למיטב ידיעתי ומנהל הוועדה יתקן אותי, אני מניח שבכל שנות קיומה של ועדה זו או ברוב שנות קיומה, יושב-ראש הוועדה עמד בראש ועדת המשנה למודיעין.
צבי האוזר: אני ביקשתי להמשיך את הנוהג הזה וכנראה שהתובנה הזאת עושה שכל.
צבי האוזר: אני מתחייב בפניך, עוזי, אני אבחן גם את השאלה הזאת במורד הדרך.
עוזי דיין: התשובה היא לוגית – אתה אומר למה?
עוזי דיין: כי ככה נהוג.
צבי האוזר: אני רוצה להיות כן איתך.
צבי האוזר: להגיד תשובה אחרת יהיה לא רציני.
צבי האוזר: יש פה יושב-ראש ועדה ששימש גם כיושב-ראש ועדת משנה למודיעין, חבר הכנסת דיכטר.
צבי האוזר: יכול להיות שהתשובה שלך תהיה יותר מסברת את האוזן לחבר הכנסת עוזי דיין.
צבי האוזר: אני לא אתיימר להגיד מה מתרחש בוועדה, כשטרם זכיתי לשבת בה.
צבי האוזר: בבקשה, דיכטר, אתה רוצה לענות?
אבי דיכטר: אני חושב שבצדק החלטת להמשיך את המסורת הזו, כשם שאני החלטתי להמשיך את המסורת הזו כשם שהכרתי את הדברים כחבר בוועדה.
אבי דיכטר: בסופו של דבר, יושב-ראש ועדה יש לו איזושהי בכירות על פני כל חברי הוועדה האחרים, ולוועדה הזאת יש בכירות על פני ועדות המשנה האחרות.
אבי דיכטר: לכן, זה אך טבעי שהוא יעמוד בראש הוועדה – האיש הכי בכיר בוועדה יעמוד בראש הוועדה שנתפסת או נחשבת כהכי בכירה בין הוועדות.
אבי דיכטר: יש גם לפעמים ניואנסים שמחייבים באמת דבר מה נוסף ודבר מה נוסף זה יושב-ראש הוועדה.
צבי האוזר: ברשותכם, אני רוצה להצביע על ההצעה.
צבי האוזר: מי בעד?
צבי האוזר: בעד ההצעה – פה אחד
צבי האוזר: תודה רבה לחברים, תודה רבה לברכות.
צבי האוזר: לגבי ועדות משנה אחרות, אנחנו נתכנס בזמן הקרוב.
צבי האוזר: רק עכשיו נבחרה הוועדה במליאתה ואפילו גם פה יהיה אולי איזשהו שינוי בהרכב.
צבי האוזר: תודה לכולם, הישיבה נעולה.
צבי האוזר: שלום לכולם.
צבי האוזר: אני מבקש לפתוח את הישיבה.
צבי האוזר: אנחנו בדיון שכינסנו בהמשך לבקשת הממשלה להאריך ב-48 שעות את מועד הנחת הצעת חוק בנושא של הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה, החלטה שהיא הוראת שעה, תש"ף-2020.
צבי האוזר: להזכירכם קיבלנו בקשה מהממשלה להמשיך ולעשות שימוש בסמכויות או בהפעלת הכלי בתנאים המחמירים כפי שהוצגו בהחלטת הממשלה המעודכנת ונתנו אישור להמשך שימוש למשך כשלושה שבועות, אבל בהתניה שהצעת החוק תונח על שולחן הכנסת בטווח של שבועיים, ואם ההצעה לא תגיע עד היום בעצם ההיתר יפקע ויתקצר.
צבי האוזר: אנחנו קיבלנו בקשה מהממשלה מכיוון שהנושא הזה עדיין בדיונים, לדחייה של 48 שעות – כשהצעת החוק התקבלה בממשלה להניח אותה ביום ד' ולא היום.
צבי האוזר: רז נזרי נמצא אתנו?
צבי האוזר: עדיין לא.
צבי האוזר: כי אני מבין שמתקיימת עכשיו ישיבת קבינט הקורונה.
צבי האוזר: טוב, הבקשה עומדת לפנינו.
צבי האוזר: יש התייחסות?
צבי האוזר: את רוצה לקרוא את הבקשה?
איילת לוי נחום: ביום 26.5.2020 החליטה הממשלה לאשר את בקשת ועדת הכנסת לענייני שירות הביטחון בראשותך, לפיה יפקע תוקפה של החלטת הממשלה בעניין צמצום הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה החדש, ככל שהצעת החוק שבנדון לא תונח על שולחן הכנסת עד ליום 8.6.2020.
איילת לוי נחום: הממשלה דנה היום בהצעת החוק והחליטה לקיים עליו דיון נוסף במסגרת ועדת השרים לעניין התמודדות עם משבר הקורונה והשלכותיו, דיון המתוכנן להתקיים ביום ה-8.6.2020.
איילת לוי נחום: בנסיבות העניין מבקשת הממשלה להאריך ב-48 שעות את מועד הנחת הצעת החוק שבנדון על שולחנה של הכנסת.
צבי האוזר: אני שוחחתי גם עם שר המשפטים אבי ניסנקורן וגם עם מזכיר הממשלה צחי ברוורמן, גם עם המשנה ליועץ המשפטי, עורכת הדין דינה זילבר וגם עם רז נזרי המשנה, אני מבין שהצעת החוק מוכנה, הוצגה בפני הממשלה ביום א'.
צבי האוזר: היתה כוונה, היתה בקשה של מליאת הממשלה להעביר להמשך הדיון לקבינט הקורונה – ועדת שרים לענייני קורונה שמתכנסת ממש ברגעים אלה.
צבי האוזר: נראה לי שעל פניו המאמץ הוא כן, אמיתי והכוונה היא להציג בפני הכנסת.
צבי האוזר: לכן אני לא רואה כל בעיה להיענות לבקשה להמשיך את תוקף ההחלטה שלנו ל-48 נוספות בשים לב למסגרת הכוללת שניתנה, עד ה-16 לחודש.
צבי האוזר: אנחנו ניאלץ להתכנס כשנראה את הצעת החוק ונראה מה עמדת הממשלה.
צבי האוזר: אני מניח שלא נסיים את הליכי החקיקה עד ה-16 לחודש, וזה דיון שיהיה דיון נפרד.
מירי פרנקל שור: בכל מקרה, אם הממשלה תבקש להאריך את תוקפה של ההחלטה, אנחנו - - -
צבי האוזר: כן, נראה את החלטת הממשלה.
צבי האוזר: חבר הכנסת סער, יש לך איזושהי התייחסות לעניין?
גדעון סער: אני מבין שמדובר על הארכה טכנית של יומיים.
מירי פרנקל שור: אולי כדאי לומר שההחלטה מופעלת מאוד בצמצום.
מירי פרנקל שור: לפי דו"ח שקיבלנו ממשרד הבריאות אתמול והופץ לחברי הכנסת, היתה פנייה אחת בלבד לגבי אדם שלא ניתן היה לתקשר אתו באופן אחר.
צבי האוזר: זה מעיד - - -
מירי פרנקל שור: צריך לציין שלמיטב ידיעתנו עד היום לא אושר נוהל כיצד מופעלת ההחלטה.
מירי פרנקל שור: זה נושא שצריך לחשוב עליו.
גדעון סער: זה עובד לשני הצדדים – זאת אומרת, לעניין ההארכה הזמנית אני לא רואה שום קושי, אבל לעניין ההסדר הקבוע אם אנחנו מגיעים לנפח של אדם אחד, זה יעלה ברצינות את השאלה האם יש צורך בחקיקה ראשית כזו.
צבי האוזר: כן.
צבי האוזר: קודם כל אני רוצה לציין שבניגוד לנוהג או למודל ההפעלה המקורי של הממשלה, ההחלטה המעודכנת שהוגשה בפנינו ושאושרה לפני שבועיים דיברה על הגבלה וצמצום של השימוש - - -
גדעון סער: רק למי שלא ניתן באופן אפידמיולוגי לקיים את החקירה.
צבי האוזר: בדיוק.
גדעון סער: אבל אם בסוף אנחנו מגיעים להיקף הזה תהיה לנו שאלה אחר כך לעניין החקיקה.
צבי האוזר: נכון, אבל אני מציין את זה לטובה במובן הזה שאנחנו לפי הדיווח הזה רואים שאכן הממשלה מצאה לנהל את החקירה האפידמיולוגית בצורה שמספקת, לפחות בהיקפים שמתמודדים אתם בימים אלה, ואנחנו רואים בימים אלה סוג של התעוררות.